Tykkimäki (huvipuisto)

Tykkimäki on Kouvolassa, Kymenlaaksossa, Salpausselän mäellä sijaitseva huvipuisto. Huvipuiston perusti Lasten Päivän Säätiö. Se avattiin 17. toukokuuta 1986. Tykkimäellä on 25 erilaista suurta ja pientä laitetta, kuten mäkeen rakennettu vesiliukurata, vapaapudotustorni Horisontti, väärinpäintalo, autorata sekä vuoristorata nimeltään Pohjolan Express. Huvipuistosta löytyy runsaasti myös lastenlaitteita. Tykkimäellä on lisäksi muita kohteita: huvipuistopelejä, kolme myymälää, ruokakioskeja, kaksi ravintolaa ja Huvilavetti, jossa esiintyy kesällä huvipuiston aukioloaikana erilaisia esiintyjiä. Esimerkiksi vuonna 2026 lavetilla esiintyi muunmuassa Ares, Lauri Haav sekä Arttu Wiskari. Kesällä alueella on myös kotieläimiä. Huvipuiston vanhin laite on Heppakaruselli, joka on rakennettu vuonna 1932 Hollannissa. Karusellin puuhevosten muoto ja valmistustapa antavat viitteitä siitä, että ne olisivat noin 50 vuotta itse karusellia vanhempia ja kuuluneet alun perin johonkin toiseen karuselliin. Lasten Päivän Säätiön aikana moni Linnanmäeltä poistunut laite löysi tiensä Tykkimäelle. Esimerkiksi Enterprise, joka oli yksi puiston suosituimmista laitteista, tuli alun perin Linnanmäelle vuonna 1975. Vuonna 2018 Tykkimäki hankki Endeavour-laitteen, joka on kunnianosoitus entiselle Enterpriselle. Tykkimäen vaiheet Keväällä 2000 huvipuiston toiminta yhtiöitettiin omaksi yhtiökseen nimelle Tykkimäen vapaa-aikakeskus Oy. Yhtiön osakkaina olivat Kouvolan kaupunki, Lasten Päivän Säätiö, Kymen Seudun Osuuskauppa ja Kouvolan seudun kuntayhtymä. Syksyllä 2005 säätiö ja kuntayhtymä myivät osakkeensa Osuuskaupalle ja Cannon Hill Holding Oy:lle. Vuosina 1987–2005 alueella toimi myös terraario, joka oli Suomen suurin matelijanäyttely. Terraarion tilalle tuli nimikko maskotin pikaruokaravintola Kustiburger. Linnanmäeltä Tykkimäelle siirrettiin vuonna 2007 Kouvola-pyörä (ent. Helsinki-pyörä). Vuonna 2009 uutena ostettu Star Flyer -ketjukaruselli oli Suomen korkein huvipuistolaite ennen Linnanmäen Kingi-vapaapudotustornia ja Powerparkin Dragon Tower -tornia (molemmat ovat 75 metriä korkeita ja tämän vuoksi jakavat Suomen korkeimman laitteen tittelin). Star Flyerin korkeus on 72 metriä ja huippunopeus lähes 70 km/h. Laite maksoi Tykkimäelle noin 1,1 miljoonaa euroa. Kesän 2012 uutuus Tykkimäellä oli Loop Fighter, joka saavuttaa jopa 4,5 G:n voiman. Se on Pohjoismaiden ainoa vastaava laite, ja muuallakin Euroopassa ne ovat harvinaisia. Toisena vuoden 2012 uutuutena Huvilavetilla esitettiin kesäteatteria. Kuusankosken teatterin esityksessä seikkaili Tohtori Sykerö. Tykkimäen vuoden 2013 uutuus on Atreenalin-seikkailupuisto, jossa on erilaisia kiipeilyratoja. Vuonna 2014 Tykkimäki teki kaikkien aikojen suurimman investointinsa avaamalla huvipuiston ja camping-alueen yhteyteen uuden vesipuiston, Tykkimäki Aquaparkin. Siellä on viisi isoa vesiliukua, vesileikkiallas, kahluuallas sekä aikuisten täyspitkä uima-allas. Alueelta löytyy myös ravintola nimeltä Lammenranta Kitchen and Bar. Syyskuussa 2023 alueen siluetista katosi osa Tykkimäen historiaa, kun huvipuiston ensimmäinen laite Taifun purettiin. Laitteen oli valmistanut saksalainen HUSS Maschinenfabrik, ja se oli puiston yksi suosituimmista laitteista. Horisontti oli kesän 2024 uutuuslaite Tykkimäellä. Laite rakennettiin entisen Taifunin paikalle. Laitteessa on kaksi erilaista ajo-ohjelmaa: rauhallinen maisema-ajo ja vapaapudotus. Horisontti on 38 metriä korkea. Maisema-ajossa laitteen pituusraja on 100 senttiä ja vapaapudotuksessa 120 senttiä. Laitteen kyytiin mahtuu 16 henkilöä. Horisontti on Suomen viidenneksi korkein huvipuiston käytössä oleva vapaapudotustorni. Tykkimäki-nimen historiaa Nimi Tykkimäki tulee tykkipattereista, jotka 28. kesäkuuta 1789 asetettiin mäen rinteeseen tukemaan suomalais-ruotsalaisen sotajoukon hyökkäystä Utin kankaalla puolustusryhmityksessään odottavia venäläisiä vastaan. Ruotsalaisia johti kuningas Kustaa III, ja venäläisten komentajana toimi kenraalimajuri Ivan Grigorjevitj von Reck. Kummallakin puolella oli noin 4 000 sotilasta. Kustaan joukot asettuivat aamuneljältä jonoryhmitykseen Lappeenrannan-tien varteen siten, että Armfeltin johdolla kärjessä hyökkäävä suomalainen jääkäripataljoona oli Tykkimäen tasalla. Alamäkeen hyökänneet suomalais-ruotsalaiset joukot pakottivat neljä tuntia kestäneissä taisteluissa venäläiset perääntymään. Laiteluettelo Autorata, 1986, valmistaja Claudio Sartori (Italia) Calypso, 1986, valmistaja Schwarzkopf (Saksa) Väärinpäintalo, 1986 Heppakaruselli, 1987, valmistaja Melle L'Autopede Gent Gand. Pilvenpyörä, 1988, valmistaja Frank Hrubetz. Satujuna, 1988, valmistaja Zamperla (Italia) Kustirata, 1990, valmistaja Vekoma (Hollanti) Kymenraitti, 1992 Jummi Jammi, 1994, valmistaja Zamperla (Italia) Keinukaruselli, 1996, valmistaja Zamperla (Italia) Valasveneet, 1997, valmistaja Barbieri (Italia) Pump Pump, 2000, valmistaja Zamperla (Italia) Minimaatila, 2000 Vesiliukurata, 2001 Kummitusjuna, 2002, valmistaja Rex Studios (Englanti) ja C&S (Italia) Mini-Teekupit, 2003, valmistaja Modern Products (Englanti) Torni, 2003 Meteoriitti, 2004, valmistaja Modern Products (Englanti) Trombi, 2005, valmistaja Zamperla (Italia) Kouvola-pyörä, 2007 Star Flyer, 2009, valmistaja Funtime (Itävalta) Riemuralli, 2009, valmistaja Sartori (italia) Loop Fighter, 2012, valmistaja Technical Park (Italia) Endeavour, 2018, valmistaja Zamperla (Italia) Horisontti, 2024, valmistaja SBF Visa Group (Italia) Pohjolan Express, 2026, valmistaja SBF Visa Group (Italia) Aktiviteetit Ankkalampi Onnenpyörä Minigolf Kustipeli Block Buster Ammunta Ice ball Minikoris (Sonic Sports Basketball) Narunveto Atrenaliini, 2013 Minimaatila Seikkailumaa Mukkelis makkelis, 2010 (Mukkelis Makkelis on nykyään ilmeisesti vain yksityiskäytössä.) Poistuneet laitteet Round Up, 1986–2002, valmistaja Hrubetz, laite siirretty Nokkakiveen, sen korvasi Torni Disco Jet, 1995–1998, sen korvasi Enterprise Sokkelo, 1986–2001, purettiin kummitusjunan tieltä Törmäilyveneet, 1991–2001, purettiin kauden 2001 jälkeen Minicars, vuoteen 2002, muutettu Traktorifarmiksi Orbit Cars, vuoteen 2003, valmistaja Tornado International, tilalle siirrettiin puiston toisesta nurkasta Teekuppikaruselli Pomppupatja, vuoteen 2004, meni rikki Naurutalo, 1986–2005, muutettiin varastotilaksi Erilaiset pomppulinnat Terraario, 1987–2006 Cortina-Jet, 1988–2006, valmistaja Schwarzkopf, nyt Nokkakivessä Hully Gully, 1986–2008 Valmistaja Claudio Sartori, Italia, nyt Nokkakivessä UFO-ukot, 1998–2011, siirrettiin Wasalandiaan Suihkio, 1986–2011, valmistaja Kaspar Klaus (Italia), romutettiin, tilalle tuli Loop Fighter. Mysteerio, 1997–2015, tilalle avattiin Kouvolan Lakritsi Cinema 5D Enterprise, 1999–2017, valmistaja Schwarzkopf (Saksa), Endeavour korvaa ikääntyneen laitteen Traktorifarmi, 2003–2014, traktorit siirrettiin liikenneraitille. Taifun, 1986–2023, valmistaja Huss Maschinenfabrik (Saksa), tilalle tuli Horisontti Safari, 2003–2024, Valmistaja Manorplan Leisures (Englanti), tilalle tuli Kustin ja Kertun farmi Idän pikajuna, 1989–2025, valmistaja Mack Rides (Saksa), tilalle tuli Pohjolan Express. Muuta Tykkimäelle on vuosien varrella siirtynyt monia laitteita Linnanmäeltä: Enterprise, Pilvenpyörä, Kouvola-pyörä (Linnanmäellä ennen Helsinki-pyörä) ja Mysteerio (Linnanmäellä ennen Salaisuuksien Talo, siirtyi supistettuna versiona Tykkimäelle). Lähteet Aiheesta muualla Kuvia tai muita tiedostoja aiheesta Tykkimäki (huvipuisto) Wikimedia Commonsissa Tykkimäen kotisivut Tykkimäen esittely Huvipuisto.net-sivustolla Tykkimäen esittely huvipuistot.com-sivustolla Tykkimäen esittely Huvipuistokeidas-sivustolla (Arkistoitu – Internet Archive)